
				Per a l’Alan: sempre estaràs

				en tots els meus contes.

				María

				Per als meus pares,

				a qui adoro.

				Ana

				L’Alan vivia a Escòcia, a prop del mar, en una petita casa de pescadors molt antiga.

				Era un nen ros i prim que no podia estar-se quiet. No es cansava mai! Tenia sis anys, molta imaginació i molt poques ganes de dormir. Cada nit s’inventava excuses per no anar al llit:

			

		

		
			
				—Quina manera de perdre el temps! Vull jugar! —exclamava, o feia veure que somicava per suplicar que li deixessin mirar els dibuixos a la tele una estona més.

				—Has de descansar. Que no veus que, si no dorms, demà estaràs mig adormit a l’escola? —li explicava la mare.

				—No m’ho crec, això! —deia l’Alan, enfadat, i encreuava els braços i no volia anar a dormir.

				Una nit, el seu pare el va mirar fixament i el va agafar per la mà, somrient.

				—Vine —li va dir—, em penso que ja sé com podràs dormir.

				—Que em castigaràs? —va preguntar sorprès el nen, ja que el pare era un dels seus millors companys de jocs.

				—No, et deixaré un conte que fa molts anys que és amb la nostra família. Has d’anar molt amb compte, però.

				—Un conte? Però si ja me’n llegiu un cada nit!

				—Aquest és especial —li va respondre el pare, i li va picar l’ullet. Llavors li va dir que l’esperés a la seva habitació i va anar a les golfes.

				—Deu ser un conte molt vell! —va exclamar el nen, desdenyós, esperant que el seu pare el sentís, però no va rebre cap resposta.

				Al cap d’un moment, el pare va tornar amb un llibre vermell i gruixut a les mans.

				—Fica’t al llit —li va ordenar amb un somriure. El nen va obeir només per curiositat, i el pare li va posar el conte a la falda.

				—Un llibre sobre trens? Mira, papa, el conductor es mor de son! —va dir, rient, l’Alan—. Deu ser un conte molt avorrit!

				El pare va somriure.

				—A veure si ets capaç de llegir el títol —el va animar.

				—El tr… tren… pan… fantas… —va començar el nen, que encara no sabia llegir bé.

				—El tren fantasma —el va ajudar el pare.

				—Apa! Un conte de fantasmes? Després tindré malsons!

